Facebook vill ekki birta auglýsingar með Magna og Gretu „ Það er ekki eins og einhver hafi meiðst við gerð þessara auglýsinga , þótt þær séu kannski svolítið óhugnanlegar . Þetta var nú bara allt gert í góðu gamni . Samt vill Facebook ekki leyfa okkur að vekja athygli á þeim , “ segir söngkonan Greta Salóme , um auglýsingar vegna væntanlegrar Halloween-sýningar sem hún og stórskotalið íslenskra tónlistarmanna standa fyrir í október og nóvember , en bandaríski samskiptamiðilinn heimilar ekki að þær séu auglýstar . Greta segist ekki vita nákvæmlega á hverju málið strandar . „ Reyndar erum við með mynd af Magna Ágeirssyni söngvara í rafmagnsstól og mig svona grunar helst að hún hafi sett Facebook á hliðina . “ Umrædd Halloween-sýning var fyrst sett upp í fyrra og vegna góðra viðtaka var ákveðið að endurtaka leikinn , fyrst í Háskólabíói dagana 26. - 27. október og svo í Hofi þann 3. nóvember . Að sögn Gretu verður sýningin í ár þó með örlítið breyttu móti . „ Til dæmis verður lagavalið ekki það sama þar sem við verðum með það besta frá því í fyrra og bætum við nýjum bombum . Lögin eiga það þó öll sameiginlegt að tengjast hrekkjavöku með einhverjum hætti og verða í drungalegum og rokkuðum útsetningum . “ „ Það er ekki eins og einhver hafi meiðst við gerð þessara auglýsinga , þótt þær séu kannski svolítið óhugnanlegar . “ Hún segir að sýningin í fyrra hafi verið mögnuð . Miðað við hvernig æfingar gangi munu listamennirnir þó eflaust toppa hana nú , en á meðal þeirra sem koma fram eru Birgitta Haukdal , Dagur Sigurðsson , Stefán Jakobsson , Ólafur Egilsson , hljómsveitin Todmobile , karlakór og dansarar , auk Magna og Gretu sjálfrar . Þess má geta að sérstök fjölskyldusýning verði í Háskólabíói 28. október .